NRF ชี้วิกฤต “เงินบาท” ไม่กระทบ ปีนี้ “ส่งออก” ยังโต
NRF ยันภาพรวมการส่งออกดีในปี 66 ไม่ส่งผลกระทบกับการส่งออก ฟาก “ส.อ.ท.” แย้มแนวโน้มอุตสาหกรรมอาหารเริ่มฟื้นตัว
NRF ยันภาพรวมการส่งออกดีในปี 66 ไม่ส่งผลกระทบกับการส่งออก ฟาก “ส.อ.ท.” แย้มแนวโน้มอุตสาหกรรมอาหารเริ่มฟื้นตัว
16 ก.พ. 2566

บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF เปิดเผยว่า วิกฤตเงินบาทในปัจจุบันไม่ส่งผลกระทบต่อธุรกิจของบริษัท เนื่องจากบริษัทเตรียมแผนรับมือทุกมิติ อีกทั้งยังมีความเชื่อมั่นหลังจากสภาอุตสาหกรรมแห่งประเทศไทย (ส.อ.ท.) คาดแนวโน้มธุรกิจอาหารจะเป็นกลุ่มอุตสาหกรรมที่มีการเติบโตได้จากทั้งหมด 17 กลุ่มอุตสาหกรรม
ทั้งนี้ แม้นักวิชาการหลายท่านจะออกมาเปิดเผยว่า หลากหลายธุรกิจอาจจะได้รับผลกระทบจากวิกฤตค่าเงินบาทและวิกฤตต่างๆ ที่ยืดเยื้อในปัจจุบันนับเป็นปัจจัยที่อาจจะส่งผลกระทบด้านเศรษฐกิจ แต่ตัวเลขส่งออกไทยในปี 2565 กลับทำมูลค่าสูงสุด 2.8 แสนล้านเหรียญ โต 5.5% จากปีก่อนหน้าโดยคาดว่ามูลค่าการส่งออกของไทยไปตลาดโลกในปี 2566 จะมีมูลค่าเท่ากับ 295,203 ล้านดอลลาร์สหรัฐฯ
อย่างไรก็ตาม แม้สถานการณ์ในปัจจุบันมีความผ่อนคลายกว่าที่ผ่านมาแต่เราก็มีการเตรียมรับมือในทุกมิติ เพื่อรองรับในสิ่งที่จะยังคงอยู่ โดยเรามีกลยุทธ์และแผนที่ครอบคลุมเพื่อรองรับกับสถานการณ์ที่ท้าทายใหม่ๆ โดยขณะนี้ทางด้านการส่งออกยังคงนับว่าเป็นแบรนด์ติดตลาด มีศักยภาพและยังมีความต้องการของตลาด ในส่วนทางด้านของตลาดในประเทศเราเองก็ยังมีกลยุทธ์ที่จะมุ่งเน้นการยกระดับประสบการณ์ลูกค้า พร้อมกับพัฒนาสินค้าเพื่อสร้างโอกาสและช่องทางใหม่ของบริษัท ที่จะสามารถรองรับพฤติกรรมผู้บริโภคได้อย่างเหมาะสม
อีกทั้งบริษัทฯ ยังคงดำเนินธุรกิจได้อย่างต่อเนื่องและคาดการณ์ว่าในปี 2566 นี้ จะมีทิศทางการส่งออกสินค้าที่ดีขึ้น เนื่องจากการขยายตัวของกลุ่มลูกค้าของบริษัทที่เข้ามาอย่างต่อเนื่องและมูลค่าการส่งออกจากไทยไปอังกฤษเติบโตอยู่ที่ 16% ทั้งทางด้านผลิตภัณฑ์เครื่องปรุงอาหาร ผลิตภัณฑ์เครื่องปรุงสำหรับประกอบอาหารและผลิตภัณฑ์อื่นๆ ของบริษัท
รวมทั้งผลิตภัณฑ์อาหารสัตว์เลี้ยงที่ส่งออกจากไทยซึ่งมีอัตราความต้องการของผลิตภัณฑ์ที่เติบโตขึ้นอย่างต่อเนื่องถึง 34.41% ในปีที่แล้วและคาดว่าจะมีแนวโน้มเติบโตขึ้นไปได้อีก ทั้งในปีนี้ เรามีกลยุทธ์ที่พร้อมจะผลักดันผลิตภัณฑ์และพันธมิตรไปสู่เป้าหมายเดียวกันบนพื้นฐานความยั่งยืน